Ulu Vatan cenkinden evel şairniñ eki kitabı çıqtı. “Sıvaş hatireleri” (1935 s.) ve “Şiirler cıyıntığı” (1940 s.). Bu kitaplarğa kirgen eserlerinden başqa gazeta ve mecmua saifelerinde “Millionlarnıñ cevabı”, “Saña selâm”, “Köteril yurtım”, “Partizan Kemal”, “Cenk istemeymiz”, “Körüşüv” kibi bir sıra eserleri basıldı. O cemaat işlerine aktiv iştirak etti. Aqmescit şeer şurasına deputat saylandı. Bir qaç yıl devamında “Sovet edebiyatı” mecmuasınıñ mesül kâtibi olıp çalıştı.